### PATVIRTINTA

Lietuvos Respublikos švietimo ir mokslo ministro

2016 m. d. įsakymu Nr. V-

**2014–2020 METŲ EUROPOS SĄJUNGOS FONDŲ INVESTICIJŲ VEIKSMŲ PROGRAMOS 9 PRIORITETO „VISUOMENĖS ŠVIETIMAS IR ŽMOGIŠKŲJŲ IŠTEKLIŲ POTENCIALO DIDINIMAS“ 09.1.3-CPVA-R-724 PRIEMONĖS „MOKYKLŲ TINKLO EFEKTYVUMO DIDINIMAS“ PROJEKTŲ FINANSAVIMO SĄLYGŲ APRAŠAS**

**I SKYRIUS**

**BENDROSIOS NUOSTATOS**

1. 2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.1.3-CPVA-R-724 priemonės „Mokyklų tinklo efektyvumo didinimas“ projektų finansavimo sąlygų aprašas (toliau – Aprašas) nustato reikalavimus, kuriais turi vadovautis pareiškėjai, rengdami ir teikdami paraiškas finansuoti iš Europos Sąjungos struktūrinių fondų lėšų bendrai finansuojamus projektus (toliau – paraiška) pagal 2014–2020 m. Europos Sąjungos fondų investicijų veiksmų programos, patvirtintos Europos Komisijos 2014 m. rugsėjo 8  d. sprendimu Nr. C(2014)6397 (toliau – Veiksmų programa), 9 prioriteto „Visuomenės švietimas ir žmogiškųjų išteklių potencialo didinimas“ 09.1.3-CPVA-R-724 priemonės „Mokyklų tinklo efektyvumo didinimas“ (toliau – Priemonė) finansuojamas veiklas, iš Europos Sąjungos struktūrinių fondų lėšų bendrai finansuojamų projektų (toliau – projektai) vykdytojai, įgyvendindami pagal Aprašą finansuojamus projektus, taip pat institucijos, atliekančios paraiškų vertinimą, atranką ir projektų įgyvendinimo priežiūrą.

2. Aprašas yra parengtas atsižvelgiant į:

2.1. 2014–2020 m. Europos Sąjungos struktūrinių fondų investicijų veiksmų programos prioriteto įgyvendinimo priemonių įgyvendinimo planą, patvirtintą Lietuvos Respublikos švietimo ir mokslo ministro 2015 m. balandžio 23 d. įsakymu Nr. V-380 „Dėl 2014–2020 metų Europos Sąjungos fondų investicijų veiksmų programos prioriteto įgyvendinimo priemonių įgyvendinimo plano ir Nacionalinio stebėsenos rodiklių skaičiavimo aprašo patvirtinimo“ (kartu su 2015 m. birželio 23 d. įsakymu Nr. V-662) (toliau – Priemonių įgyvendinimo planas);

2.2. 2014–2020 m. Europos Sąjungos struktūrinių fondų investicijų veiksmų programos prioriteto įgyvendinimo priemonių įgyvendinimo planą, patvirtintą Lietuvos Respublikos švietimo ir mokslo ministro 2015 m. balandžio 23 d. įsakymu Nr. V-380 „Dėl 2014–2020 metų Europos Sąjungos fondų investicijų veiksmų programos prioriteto įgyvendinimo priemonių įgyvendinimo plano ir Nacionalinio stebėsenos rodiklių skaičiavimo aprašo patvirtinimo“ (kartu su 2015 m. birželio 23 d. įsakymu Nr. V-662) (toliau – Priemonių įgyvendinimo planas);

2.3. Projektų administravimo ir finansavimo taisykles, patvirtintas Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“ (toliau – Projektų taisyklės);

2.4. Lietuvos Respublikos švietimo įstatymą, patvirtintą Lietuvos Respublikos Seimo 1991 m. birželio 25 d. įstatymu Nr. I-1489;

2.5. Iš Europos Sąjungos struktūrinių fondų lėšų bendrai finansuojamų regionų projektų atrankos tvarkos aprašą, patvirtintą Lietuvos Respublikos vidaus reikalų ministro 2014 m. gruodžio 22 d. įsakymu Nr. V-1V-893 „Iš Europos Sąjungos struktūrinių fondų lėšų bendrai finansuojamų regionų projektų atrankos tvarkos aprašo patvirtinimo“ (toliau – Regionų projektų atrankos tvarkos aprašas);

2.6. Bendrojo ugdymo mokyklų, vykdančių pradinio ir pagrindinio ugdymo programas, stiprinimo ir inkliuzinio ugdymo plėtros 2014–2016 metų veiksmų planą, patvirtintą Lietuvos Respublikos švietimo ir mokslo ministro 2014 m. rugsėjo 5 d. įsakymu Nr. V-808 „Dėl Bendrojo ugdymo mokyklų, vykdančių pradinio ir pagrindinio ugdymo programas, stiprinimo ir inkliuzinio ugdymo plėtros 2014–2016 metų veiksmų plano patvirtinimo“ (toliau – Bendrojo ugdymo mokyklų, vykdančių pradinio ir pagrindinio ugdymo programas, stiprinimo ir inkliuzinio ugdymo plėtros 2014–2016 metų veiksmų planas);

2.7. Optimalios projekto įgyvendinimo alternatyvos pasirinkimo kokybės vertinimo metodiką (toliau – Kokybės metodika), patvirtintą 2014 m. spalio 13 d. 2014–2020 metų Europos Sąjungos struktūrinių fondų investicijų veiksmų programos valdymo komiteto posėdžio protokolu Nr. 35. Kokybės metodika nustato metodines rekomendacijas ir reikalavimus nagrinėtinų projektų įgyvendinimo alternatyvų skaičiui ir turiniui.

3. Apraše vartojamos sąvokos suprantamos taip, kaip jos apibrėžtos Aprašo 2 punkte nurodytuose teisės aktuose, Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų veiksmų programą, taisyklėse, patvirtintose Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“, ir 2014–2020 metų Europos Sąjungos fondų investicijų veiksmų programos administravimo taisyklėse, patvirtintose Lietuvos Respublikos Vyriausybės 2014 m. spalio 3 d. nutarimu Nr. 1090 „Dėl 2014–2020 metų Europos Sąjungos fondų investicijų veiksmų programos administravimo taisyklių patvirtinimo“.

4. Apraše vartojamos kitos sąvokos:

4.1. **Edukacinė erdvė** – švietimo įstaigų ar kitų švietimo teikėjų patalpos ir kitos su ugdymu (si) susijusios erdvės, t. y. mokyklos pastato fizinė erdvė su joje esančiomis priemonėmis, pritaikyta mokinių aktyviam ugdymui (si), praktinei ir teorinei veiklai individualiai ir įvairaus dydžio grupėmis, poilsiui.

4.2. **Inkliuzinis ugdymas** – procesas, užtikrinantis kokybišką ugdymą(si) visiems jo dalyviams, kai atsižvelgiama į kiekvieno mokinio, jo tėvų (globėjų, rūpintojų) lūkesčius, ugdymosi poreikių ypatumus, pagalbos ir paslaugų reikmes, užkertantis kelią „iškristi“ iš švietimo sistemos;

4.3. **Kūrybiškumą skatinanti aplinka** – edukacinės erdvės, kuriose mokiniai turi sąlygas stebėti, analizuoti, tyrinėti, eksperimentuoti, modeliuoti ar vykdyti kitas praktines užduotis ir, kurios stimuliuoja kūrybiškumo kompetencijos ugdymąsi/ugdymą (skatina mąstymą, išradingumą, smalsumą, idėjų kėlimą jų įgyvendinimą, aktyvų ir kūrybišką veikimą, bendradarbiavimą);

4.4. **Moderni ugdymo(si) erdvė** – nevaržanti, komfortiška, estetiška, funkcionali edukacinė erdvė (klasė, specializuotas dalyko kabinetas, studija, laboratorija, dirbtuvės, skaitykla, aktų salė, sporto salė, fojė, koridorius, valgykla, mokinių poilsiui skirtos erdvės), aprūpinta daiktais, medžiagomis ir įranga (programose apibrėžtam ugdymo turiniui įgyvendinti reikalingos darbo, kūrybos, vaizdinės priemonės, kompiuteriai, kompiuterinė įranga ir kita), kurių pagalba užtikrinamas kokybiškas ugdymas, galimybė mokiniams dirbti grupėmis ar individualiai, vykdyti projektinę ir praktinę veiklą;

4.5. **Specialiosios mokymo priemonės** – parengtos ar pritaikytos specialiųjų poreikių asmenims ir jų ugdymo procese naudojamos vaizdinės, techninės, demonstracinės, kompiuterinės priemonės, žaislai, daiktai ir medžiagos bei pratybų sąsiuviniai;

4.6. **Universalus dizainas** – produktų (gaminių, paslaugų, aplinkos), kuriais gali naudotis visi žmonės kuo platesniu mastu nepriklausomai nuo jų funkcinių galimybių, kūrimo principas, numatytas 2014–2020 m. nacionalinėje pažangos programoje;

4.7. **Techninės pagalbos priemonės** – edukacinių ir poilsio erdvių baldai, jų priedėliai, pagalbiniai įtaisai, erdvių pritaikymo priemonės, kurios padeda išvengti, kompensuoti, sumažinti ar pašalinti sutrikusių funkcijų įtaką neįgalaus asmens ugdymui ir savarankiškumui;

4.8. **Viešoji erdvė** –visiems skirta, visuomenės naudojama erdvė;

4.9. **Vaikų saugumą užtikrinanti aplinka** – mokymosi aplinka, atitinkanti Lietuvos higienos normą HN 21:2011 „Mokykla, vykdanti bendrojo ugdymo programas. Bendrieji sveikatos saugus reikalavimai“, patvirtintą Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“.

5. Priemonės įgyvendinimą administruoja Lietuvos Respublikos švietimo ir mokslo ministerija (toliau – Ministerija) ir viešoji įstaiga Centrinė projektų valdymo agentūra (toliau – Įgyvendinančioji institucija).

6. Pagal Priemonę teikiamo finansavimo forma – negrąžinamoji subsidija.

7. Projektų atranka pagal Priemonę bus atliekama regiono projektų planavimo būdu.

8. Pagal Aprašą projektams įgyvendinti numatoma skirti iki 34 464 781,00 Eur (trisdešimt keturių milijonų keturių šimtų šešiasdešimt keturių tūkstančių septynių šimtų aštuoniasdešimt vieno euro 00 ct), iš kurių iki 31 670 340,00 Eur (trisdešimt vieno milijono šešių šimtų septyniasdešimties tūkstančių trijų šimtų keturiasdešimties eurų 00 ct) – Europos Sąjungos (toliau – ES) struktūrinių fondų (Europos regioninės plėtros fondo (toliau – ERPF) lėšos, iki   2 794 441,00 Eur (dviejų milijonų septynių šimtų devyniasdešimt keturių tūkstančių keturių šimtų keturiasdešimt vieno euro 00 ct) – Lietuvos Respublikos valstybės biudžeto lėšos.

8.1. 3 267 233,00 Eur (trys milijonai du šimtai šešiasdešimt septyni tūkstančiai du šimtai trisdešimt trys eurai 00 ct) iš kurių iki 2 899 590,00 Eur (du milijonai aštuoni šimtai devyniasdešimt devyni tūkstančiai penki šimtai devyniasdešimt eurų 00 ct) – ES ERPF lėšos, iki 367 643 Eur (trys šimtai šešiasdešimt septyni tūkstančiai šeši šimtai keturiasdešimt trys eurai 00 ct) Lietuvos Respublikos valstybės biudžeto lėšos (toliau – veiklos rezervas) galės būti skirtas projektams finansuoti tik Lietuvos Respublikos Vyriausybei patvirtinus Veiksmų programos priedo pakeitimą, kuriuo veiklos lėšų rezervas bus skirtas Veiksmų programos 9 prioritetui įgyvendinti.

9. ES struktūrinių fondų lėšų regionams limitai:

9.1. Pagal Aprašą skiriamų finansavimo lėšų paskirstymas regionams:

|  |  |
| --- | --- |
| **Regiono pavadinimas** | **ES lėšų suma, Eur** |
| Alytaus | 1 257 511 |
| Kauno | 4 368 957 |
| Klaipėdos | 3 016 656 |
| Marijampolės | 1 362 711 |
| Panevėžio | 1 624 710 |
| Šiaulių | 2 990 522 |
| Tauragės | 1 330 154 |
| Telšių | 1 077 455 |
| Utenos | 914 232 |
| Vilniaus | 13 727 432 |
| Iš viso: | 1. **670 340** |

9.2. Priemonei skirtos ES struktūrinių fondų lėšos, dėl kurių kasmet turi būti pasirašytos projektų sutartys, pagal regionus:

|  |  |  |  |  |  |  |  |
| --- | --- | --- | --- | --- | --- | --- | --- |
| **Regiono pavadinimas** | **ES lėšų suma, Eur** | | | | | | |
| 2014 - 2015 m. | 2016 m. | 2017 m. | 2018 m. | 2019 m. | 2020 m. | Iš viso konkrečiam regionui per 2014–2020 m. |
| Alytaus | 0 | 0 | 275 081 | 387 872 | 0 | 594 558 | 1 257 511 |
| Kauno | 0 | 0 | 955 709 | 1 347 581 | 0 | 2 065 667 | 4 368 957 |
| Klaipėdos | 0 | 0 | 659 894 | 930 471 | 0 | 1 426 291 | 3 016 656 |
| Marijampolės | 0 | 0 | 298 093 | 420 321 | 0 | 644 297 | 1 362 711 |
| Panevėžio | 0 | 0 | 355 406 | 501 133 | 0 | 768 171 | 1 624 710 |
| Šiaulių | 0 | 0 | 654 177 | 922 410 | 0 | 1 413 935 | 2 990 522 |
| Tauragės | 0 | 0 | 290 971 | 410 279 | 0 | 628 904 | 1 330 154 |
| Telšių | 0 | 0 | 235 693 | 332 335 | 0 | 509 427 | 1 077 455 |
| Utenos | 0 | 0 | 199 988 | 281 990 | 0 | 432 254 | 914 232 |
| Vilniaus | 0 | 0 | 3 002 876 | 4 234 152 | 0 | 6 490 404 | 13 727 432 |
| Iš viso regionams konkrečiais metais: | **0** | **0** | **6 927 888** | **9 768 544** | **0** | **14 973 909** | 1. **670 340** |

9.3. Priemonei skirtos ES struktūrinių fondų lėšos, kurios kasmet turi būti pripažįstamos deklaruotinomis, pagal regionus:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Regiono pavadinimas** | **ES lėšų suma, Eur** | | | | | | | |
| 2016 m. | 2017 m. | 2018 m. | 2019 m. | 2020 m. | 2021 m. | 2022 m. | Iš viso konkrečiam regionui per 2015–2022 m. |
| Alytaus | 0 | 298 659 | 408 202 | 298 743 | 86 964 | 69 078 | 95 865 | 1 257 511 |
| Kauno | 0 | 1 037 627 | 1 418 212 | 1 037 919 | 302 138 | 240 001 | 333 060 | 4 368 957 |
| Klaipėdos | 0 | 716 456 | 979 240 | 716 657 | 208 618 | 165 715 | 229 970 | 3 016 656 |
| Marijampolės | 0 | 323 643 | 442 351 | 323 735 | 94 239 | 74 858 | 103 885 | 1 362 711 |
| Panevėžio | 0 | 385 869 | 527 399 | 385 977 | 112 357 | 89 250 | 123 858 | 1 624 710 |
| Šiaulių | 0 | 710 249 | 970 757 | 710 448 | 206 811 | 164 279 | 227 978 | 2 990 522 |
| Tauragės | 0 | 315 912 | 431 783 | 316 001 | 91 988 | 73 070 | 101 400 | 1 330 154 |
| Telšių | 0 | 255 896 | 349 754 | 255 967 | 74 512 | 59 188 | 82 138 | 1 077 455 |
| Utenos | 0 | 217 130 | 296 770 | 217 191 | 63 224 | 50 222 | 69 695 | 914 232 |
| Vilniaus | 0 | 3 260 265 | 4 456 077 | 3 261 181 | 949 328 | 754 092 | 1 046 489 | 13 727 432 |
| Iš viso regionams konkrečiais metais: | **0** | **7 521 706** | **10 280 545** | **7 523 819** | **2 190 179** | **1 739 753** | **2 414 338** | 1. **670 340** |

10. Priemonės tikslas – didinti bendrojo ir neformalaus ugdymo įstaigų tinklo veiklos efektyvumą.

11. Pagal Aprašą remiama veikla – savivaldybių iniciatyvų rėmimas tobulinant pradinio, pagrindinio, vidurinių ir progimnazijų, gimnazijų tipo mokyklų tinklą ir gerinant ugdymo kokybę per pastatų, ugdymo priemonių ir aplinkos modernizavimą skiriant didelį dėmesį kūrybiškumą skatinančiai ugdymo(si) aplinkai, užtikrinant vaikų saugumą ir pritaikant nenaudojamas švietimo įstaigų patalpas kitoms švietimo reikmėms.

12. Pagal Apraše nurodytą remiamą veiklą regionų projektų sąrašus numatoma sudaryti 2017 m. I ketvirtį. Aprašo 8.1 punkte 2020 m. nurodytai ES lėšų sumai projektų sutartys gali būti pasirašytos Lietuvos Respublikos Vyriausybei patvirtinus 2014-2020 m. ES fondų investicijų veiksmų programos priedo pakeitimą, susijusį su veiklos lėšų rezervo paskirstymu, remiantis 2014-2020 m. ES fondų investicijų veiksmų programos taisyklių, patvirtintų Lietuvos Respublikos Vyriausybės 2014 m. spalio 3 d. nutarimu Nr. 1090, 151 punktu.

**II SKYRIUS**

**REIKALAVIMAI PAREIŠKĖJAMS IR PARTNERIAMS**

13. Pagal Aprašą galimas pareiškėjas yra Lietuvos Respublikos savivaldybių administracijos. Galimas (-i) partneris (-iai) yra viešieji juridiniai asmenys, veikiantys švietimo srityje, kurie vykdo bendrojo ugdymo programas. Partnerio įtraukimo į projektą būtinumas turi būti pagrįstas paraiškoje.

14. Pareiškėju (projekto vykdytoju) ir partneriu gali būti tik juridiniai asmenys. Pareiškėju (projekto vykdytoju) ir partneriu negali būti juridinių asmenų filialai arba atstovybės.

**III SKYRIUS**

**PROJEKTAMS TAIKOMI REIKALAVIMAI**

1. Projektas turi atitikti Projektų taisyklių 10 skirsnyje nustatytus bendruosius reikalavimus.
2. Projektas turi atitikti šiuos specialiuosius atrankos kriterijus:

16.1. Projektas turi atitikti Bendrojo ugdymo mokyklų, vykdančių pradinio ir pagrindinio ugdymo programas, stiprinimo ir inkliuzinio ugdymo plėtros 2014–2016 metų veiksmų plano nuostatas. Vertinama, ar projekto veiklos atitinka bent vieną iš Bendrojo ugdymo mokyklų, vykdančių pradinio ir pagrindinio ugdymo programas, stiprinimo ir inkliuzinio ugdymo plėtros 2014-2016 metų veiksmų plano 1 priedo 3.1 „modernizuoti bendrojo ugdymo mokyklų pastatus ir mokymosi aplinką” ar 3.2 „pritaikyti laisvas bendrojo ugdymo mokyklų patalpas kitoms švietimo reikmėms” papunkčiuose nurodytas priemones;

16.2. Projektas turi atitikti regiono plėtros planą, patvirtintą regiono plėtros tarybos sprendimu. Vertinama, ar projekto pareiškėjas, projekto veiklos atitinka regiono plėtros plano priemonių plane nurodytą informaciją apie projekto pareiškėją, projekto veiklas, o finansavimo dydis neviršija regiono plėtros plano priemonių plane nurodyto projekto finansavimo dydžio pagal kiekvieną iš finansavimo šaltinių;

16.3. Projektas atitinka savivaldybės bendrojo ugdymo mokyklų bendrąjį tinklo pertvarkos planą. Vertinama, ar projektas atitinka bent vieną iš šių projektų atrankos kriterijaus vertinimo aspektų:

16.3.1. ar mokyklos, kurioje numatomos investicijos į modernių ir saugių ugdymo ir mokymosi erdvių sukūrimą, per artimiausius tris metus savivaldybės mokyklų  tinklo pertvarkos bendrajame plane nenumatyta likviduoti, reorganizuoti, pakeisti jos tipą;

16.3.2. ar mokykloje, kurioje numatomos investicijos į laisvų mokyklų patalpų pritaikymą naujoms ikimokyklinio ugdymo ir (ar) priešmokyklinio ugdymo grupėms, ir (ar) specialiosioms klasėms, per artimiausius tris metus savivaldybės mokyklų  tinklo pertvarkos bendrajame plane numatyta įsteigti ikimokyklinio ugdymo ir (ar) priešmokyklinio ugdymo grupes, ir (ar) specialiąsias klases;

16.3.3. ar mokyklos, kurioje numatomos investicijos į laisvų mokyklų patalpų pritaikymą ikimokyklinio ugdymo ir (ar) priešmokyklinio ugdymo grupėms, kitoms vaikų neformaliojo švietimo, suaugusiųjų neformaliojo švietimo veikloms ir vietos bendruomenės bendruomenei reikalingoms kultūros, socialinėms ar kitoms paslaugoms teikti, paskirtį per artimiausius tris metus savivaldybės mokyklų  tinklo pertvarkos bendrajame plane numatyta pakeisti į mokyklos-daugiafunkcio centro paskirtį arba mokyklos nuostatuose įteisinta pagrindinė paskirtis – mokykla-daugiafunkcis centras ir įteisintos veiklų rūšys, kurioms vykdyti projekte planuojama investuoti;

16.4. Projektas prisideda prie bendrojo ugdymo įstaigų tinklo veiklos efektyvumo didinimo. Vertinama, ar mokyklos arba mokyklos – daugiafunkcio centro mokinių skaičius einamųjų mokslo metų rugsėjo 1 d. be mokinių skyriuose ir filialuose, turimuose kitose vietovėse, atitinka bent vieną iš šių projektų atrankos kriterijaus vertinimo aspektų:

16.4.1. jeigu investuojama į pradinės mokyklos tipo mokyklą, mokėsi ne mažiau kaip: 80 mokinių (kaimo), 264 mokiniai  (miesto, rajono centro);

16.4.2. jeigu investuojama į progimnazijos tipo mokyklą, mokėsi ne mažiau kaip: 120 mokinių (kaimo), 388 mokiniai (miesto, rajono centro);

16.4.3. jeigu investuojama į progimnazijos tipo mokyklą, kuri vykdo pradinio ugdymo ir pagrindinio ugdymo programos pirmąją dalį, mokėsi ne mažiau kaip: 120 mokinių (kaimo), 388 mokiniai (miesto, rajono centro);

16.4.4. jeigu investuojama į progimnazijos tipo mokyklą, kuri vykdo pagrindinio ugdymo pirmąją dalį, mokėsi ne mažiau kaip 300 mokinių (miesto, rajono centro);

16.4.5. jeigu investuojama į pagrindinės mokyklos tipo mokyklą, mokėsi ne mažiau kaip: 150 mokinių (kaimo), 526 mokiniai (miesto, rajono centro);

16.4.6. jeigu investuojama į gimnazijos tipo gimnaziją, kuri vykdo pagrindinio ugdymo programos antrąją dalį ir akredituotą vidurinio ugdymo programą, mokėsi ne mažiau kaip 400 mokinių  (miesto, rajono centro);

16.4.7. jeigu investuojama į gimnazijos tipo mokyklą, kuri vykdo pradinio, pagrindinio ir vidurinio ugdymo programas, mokėsi ne mažiau kaip: 180 mokinių (kaimo), 576 mokiniai (miesto, rajono centro);

16.4.8. jeigu investuojama į mokyklą, kurios paskirtį per artimiausius tris metus savivaldybės mokyklų  tinklo pertvarkos bendrajame plane planuojama pakeisti į mokyklą-daugiafunkcį centrą arba mokyklos nuostatuose įteisinta pagrindinė paskirtis – mokykla-daugiafunkcis centras ir įteisintos veiklų rūšys, kurioms vykdyti projekte planuojama investuoti:

16.4.8.1. jeigu investuojama į pradinės mokyklos tipo mokyklą, mokėsi ne mažiau kaip: 40 mokinių (kaimo)*,* 176 mokiniai  (miesto, rajono centro);

16.4.8.2. jeigu investuojama į progimnazijos tipo mokyklą, mokėsi ne mažiau kaip: 80 mokinių (kaimo), 376  mokiniai (miesto, rajono centro);

16.4.8.3. jeigu investuojama į pagrindinės mokyklos tipo mokyklą, mokėsi ne mažiau kaip: 100 mokinių (kaimo), 426 mokiniai (miesto, rajono centro).

17. Papildomi projekto reikalavimai:

17.1. Investicijos galimos tik į savivaldybės bendrojo ugdymo mokyklas, išskyrus jų skyrius, filialus;

17.2. Investicijos galimos į bendrojo ugdymo mokyklą, kurios pastatas atitinka C klasės energetinio efektyvumo reikalavimus. Bendrojo ugdymo mokykloje, kurioje numatomos investicijos į modernių ir saugių ugdymo ir mokymosi erdvių sukūrimą mokyklos vidaus patalpose:

17.2.1. turi būti planuojama sukurti ar atnaujinti ne mažiau kaip vieną kūrybiškumą skatinančią edukacinę erdvę, pritaikant idėjas, pateiktas mokyklų edukacinių erdvių atnaujinimo (modernizavimo) projektiniuose pasiūlymuose, parengtuose įgyvendinant projektą „Bendrojo ugdymo mokyklų (progimnazijų ir pagrindinių mokyklų) modernizavimas: šiuolaikinių mokymosi erdvių kūrimas“ (Nr. 09.1.3-CPVA-V-704-01-0001), adresu [www.sac.smm.lt](http://www.sac.smm.lt);

17.2.2. edukacinių erdvių modernizavimo darbai planuojami, atsižvelgiant į tai, kad edukacinės erdvės turi būti funkcionalios, lengvai pertvarkomos ir pritaikomos skirtingiems mokymosi poreikiams: individualiam, partneriškam ar grupių darbui, mokymuisi su mokytojais ar savarankiškai, sudarytos sąlygos kūrybiškumui ugdyti, tyrimams atlikti, įrengtos zonos mokinių aktyviam ir pasyviam poilsiui, bendravimui;

17.2.3. ne mažiau kaip 5 proc. projektui skirtų lėšų turi būti panaudotos informacinių komunikacinių technologijų infrastruktūrai kurti mokykloje.

17.3. Investicijos galimos į bendrojo ugdymo mokyklų laisvų patalpų pritaikymą (į vieną ar kelias žemiau išvardintas veiklos sritis):

17.3.1. naujoms ikimokyklinio ugdymo ir (ar) priešmokyklinio ugdymo grupėms įrengti:

17.3.1.1. darbai turi būti planuojami atsižvelgiant į tai, kad grupės patalpos turi būti pritaikytos ikimokyklinio ir (ar) priešmokyklinio ugdymo programoms vykdyti, funkcionalios, lengvai pertvarkomos ir pritaikomos skirtingiems vaikų veiklos poreikiams (veikti visiems kartu, grupelėmis ar po vieną), įrengtos kūrybinės zonos, lauke įrengta vaikų žaidimo aikštelė vadovaujantis Lietuvos higienos norma HN75;2010 „Įstaiga, vykdanti ikimokyklinio ir (ar) priešmokyklinio ugdymo programą. Bendrieji reikalavimai“ patvirtintais Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313;

17.3.1.2. ne mažiau kaip 10 proc. projektui skirtų lėšų turi būti panaudotos ikimokykliniam ir (ar) priešmokykliniam ugdymui pritaikytoms erdvėms aprūpinti transformuojamais, daugiafunkciais baldais, įranga, reikalinga ugdymo turiniui perteikti, demonstruoti ir komunikuoti, priemonėmis ikimokyklinio, priešmokyklinio ugdymo turiniui įgyvendinti, priemonėmis skatinančiomis aktyvią vaiko veiklą, smalsumą, kūrybiškumą, vaizduotę ir įrangai vaikų žaidimo aikštelei vadovaujantis Lietuvos higienos norma HN75;2010 „Įstaiga, vykdanti ikimokyklinio ir (ar) priešmokyklinio ugdymo programą. Bendrieji reikalavimai“ patvirtintais Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313;

17.3.1.3. naujoms specialiojo ugdymo klasėms įrengti ir aprūpinti baldais, ugdymui skirtomis techninės pagalbos, specialiomis mokymo priemonėmis. Atsižvelgiant į mokinių specialiuosius ugdymosi poreikius, ne mažiau kaip 15 proc. projektui skirtų lėšų turi būti panaudotos specialiojo ugdymo klasėms aprūpinti baldais, ugdymui skirtomis techninės pagalbos, specialiomis mokymo priemonėmis;

17.3.1.4. naujam saugaus eismo kabinetui (paskaitoms) ir (ar) saugaus eismo mokymo aikštelei (pratyboms) (jei yra įrengtas saugaus eismo kabinetas paskaitoms) mokyklos patalpose ar lauke įrengti ir aprūpinti baldais, garso ir vaizdo aparatūra, vaizdinėmis mokymo (-si) priemonėmis, kelio ženklais. Ne mažiau kaip 25 proc. projektui skirtų lėšų turi būti panaudotos saugaus eismo kabinetui (paskaitoms) aprūpinti baldais, garso ir vaizdo aparatūra, vaizdinėmis mokymo (-si) priemonėmis, kelio ženklais, ir (ar) saugaus eismo mokymo aikštelei (pratyboms) aprūpinti vaizdinėmis mokymo priemonėmis (šviesoforais, pastatomais-kilnojamais kelio ženklais) ir kt. vadovaujantis Tipiniais saugaus eismo (saugaus elgesio) klasės prie aukštesnės pakopos policijos komisarų įrengimo reikalavimais, patvirtintais Lietuvos policijos generalinio komisaro 2008 m. liepos 9 d. įsakymu m. liepos 9 d. įsakymu Nr. 5-V-399 „Dėl Tipinių saugaus eismo (saugaus elgesio) klasės prie aukštesnės pakopos policijos komisarų įrengimo reikalavimų patvirtinimo“.

17.4. Jei savivaldybės mokyklų tinklo pertvarkos bendrajame plane suplanuota mokyklos paskirtį pakeisti į mokyklą-daugiafunkcį centrą arba mokykloje-daugiafunkciniame centre planuojama plėtoti laisvų patalpų pritaikymą naujoms ikimokyklinio ugdymo ir (ar) priešmokyklinio ugdymo grupėms, kitoms vaikų neformaliojo švietimo, suaugusiųjų neformaliojo švietimo veikloms ir (ar) vietos bendruomenei reikalingoms kultūros, socialinėms ar kitoms paslaugoms teikti, galimos kompleksinės investicijos į minėtų įstaigų aukščiau nurodytas veiklos sritis. Investicijos turi tenkinti šiuos reikalavimus:

17.4.1. planuojant naujai įrengiamų priešmokyklinio ar ikimokyklinio ugdymo grupių laisvose patalpose:

17.4.1.1. statybos darbus, turi būti atsižvelgta į tai, kad ikimokyklinio ar priešmokyklinio ugdymo grupės patalpos būtų pritaikytos ikimokyklinio ir (ar) priešmokyklinio ugdymo programoms vykdyti, funkcionalios, lengvai pertvarkomos ir pritaikomos skirtingiems vaikų veiklos poreikiams (veikti visiems kartu, grupelėmis ar po vieną), įrengtos kūrybinės zonos, lauke įrengta vaikų žaidimo aikštelė vadovaujantis Lietuvos higienos norma HN75;2010 „Įstaiga, vykdanti ikimokyklinio ir (ar) priešmokyklinio ugdymo programą. Bendrieji reikalavimai“ patvirtintais Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313;

17.4.1.2. aprūpinimo įranga poreikį, ne mažiau kaip 10 proc. projektui skirtų lėšų turi būti panaudotos ikimokykliniam ir (ar) priešmokykliniam ugdymui pritaikytoms erdvėms aprūpinti transformuojamais, daugiafunkciais baldais, įranga, reikalinga ugdymo turiniui perteikti, demonstruoti ir komunikuoti, priemonėmis ikimokyklinio, priešmokyklinio ugdymo turiniui įgyvendinti, priemonėmis skatinančiomis aktyvią vaiko veiklą, smalsumą, kūrybiškumą, vaizduotę ir įrangai vaikų žaidimo aikštelei vadovaujantis Lietuvos higienos norma HN75;2010 „Įstaiga, vykdanti ikimokyklinio ir (ar) priešmokyklinio ugdymo programą. Bendrieji reikalavimai“ patvirtintais Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313;

17.4.2. planuojant laisvų patalpų pritaikymo naujoms kito vaikų ir (ar) suaugusių neformaliojo švietimo veikloms:

17.4.2.1. statybos darbus, turi būti atsižvelgta į tai, kad patalpos būtų funkcionalios, lengvai pertvarkomos ir pritaikomos skirtingiems mokinių saviraiškos poreikiams tenkinti, kūrybiškumui ugdyti;

17.4.2.2. aprūpinimo įranga poreikį, ne mažiau kaip 15 proc. projektui skirtų lėšų turi būti panaudotos aprūpinti baldais ir priemonėmis vaikų ir suaugusių neformaliojo švietimo veikloms organizuoti.

17.4.3. planuojant laisvų patalpų pritaikymo vietos bendruomenei reikalingoms naujoms kultūros, socialinėms ar kitoms paslaugoms teikti, ne mažiau kaip 15 proc. projektui skirtų lėšų turi būti panaudotos aprūpinti baldais ir priemonėmis minėtoms paslaugoms teikti.

18. Pagal šį Aprašą nefinansuojami didelės apimties projektai.

19. Teikiamo pagal Aprašą projekto įgyvendinimo trukmė turi būti ne ilgesnė kaip 32 mėnesiai nuo projekto sutarties pasirašymo dienos.

20. Tam tikrais atvejais dėl objektyvių priežasčių, kurių projekto vykdytojas negalėjo numatyti paraiškos pateikimo ir vertinimo metu, projekto vykdymo laikotarpis gali būti pratęstas Projektų taisyklių nustatyta tvarka.

21. Projekto veiklos turi būti vykdomos Lietuvos Respublikoje.

22. Projektu turi būti siekiama visų toliau išvardytų priemonės įgyvendinimo stebėsenos rodiklių:

22.1. produkto rodiklio „Investicijas gavusios vaikų priežiūros arba švietimo infrastruktūros pajėgumas“ (rodiklio kodas P.B.235). Minimali rodiklio reikšmė nenustatoma;

22.2. produkto rodiklio „Pagal veiksmų programą ERPF lėšomis atnaujintos bendrojo ugdymo mokyklos“ (rodiklio kodas P.N.722). Stebėsenos rodiklio siektinos reikšmės nustatytos konkrečiam regionui ir nurodytos lentelėje:

|  |  |
| --- | --- |
| Regionas | Siektina minimali rodiklio reikšmė |
| Alytaus | 3 |
| Kauno | 11 |
| Klaipėdos | 8 |
| Marijampolės | 3 |
| Panevėžio | 4 |
| Šiaulių | 8 |
| Tauragės | 3 |
| Telšių | 3 |
| Utenos | 2 |
| Vilniaus | 35 |
| Iš viso: | 80 |

23. Aprašo 22.2 papunktyje nurodyto priemonės įgyvendinimo stebėsenos rodiklio skaičiavimo aprašas nustatytas Priemonių įgyvendinimo plane. Aprašo 22.1 papunktyje nurodytų priemonės įgyvendinimo stebėsenos rodiklio skaičiavimo aprašas nustatytas Veiksmų programos stebėsenos rodiklių skaičiavimo apraše. Visų priemonės įgyvendinimo stebėsenos rodiklių skaičiavimo aprašai skelbiami ES struktūrinių fondų svetainėje [www.esinvesticijos.lt](http://www.esinvesticijos.lt).

24. Projekto parengtumui taikomi šie reikalavimai:

24.1. jei, vadovaujantis Lietuvos Respublikos planuojamos ūkinės veiklos poveikio aplinkai vertinimo įstatymu, privaloma atlikti poveikio aplinkai vertinimą, pareiškėjas, turi būti parengęs Poveikio aplinkai vertinimo ataskaitą ir turėti atsakingos institucijos sprendimą ar atrankos išvadą;

24.2. jei planuojama veikla susijusi su įsteigtomis ar potencialiomis „Natura 2000“ teritorijomis ar artima tokių teritorijų aplinka, turi būti atliktas „Natura 2000“ teritorijų reikšmingumo nustatymas, vadovaujantis Planų ar programų ir planuojamos ūkinės veiklos įgyvendinimo poveikio įstaigoms ar potencialioms „Natura 2000“ teritorijoms reikšmingumo nustatymo tvarkos aprašo, patvirtinto Lietuvos Respublikos aplinkos ministro 2006 m. gegužės 22 d. įsakymu Nr. D1-255, nuostatomis ir turėti atsakingos institucijos Planų ar programų įgyvendinimo poveikio įsteigtoms ar potencialioms „Natura 2000“ teritorijoms reikšmingumo išvadą;

24.3. Daiktinės pareiškėjo (partnerio) teisės į statinį, kuriame įgyvendinant projektą bus vykdomi statybos darbai, turi būti įregistruotos įstatymų nustatyta tvarka ir galioti ne trumpiau kaip penkerius metus nuo projekto finansavimo pabaigos. Jei statinys ar žemės sklypas yra naudojamas pagal panaudos/nuomos sutartį, pareiškėjas turi turėti panaudos davėjo/nuomotojo raštišką sutikimą vykdyti projekto veiklas.

25. Negali būti numatyti projekto apribojimai, kurie turėtų neigiamą poveikį lyčių lygybės ir nediskriminavimo dėl lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos principų įgyvendinimui. Projektas turi prisidėti prie lyčių lygybės principo įgyvendinimo ir (arba) skatinti nediskriminavimo dėl lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos principo įgyvendinimą, t. y.:

25.1. numatomas aktyvus prisidėjimas prie universalaus dizaino principo įgyvendinimo. Atnaujinami/įrengiami statiniai turi atitikti ne mažiau kaip 3 iš šių universalaus dizaino principų:

25.1.1. kiekvienoje ugdymo patalpoje turi būti įrengta bent viena darbo vieta, kuria galėtų naudotis specialiųjų poreikių turintys asmenys. Šioje darbo vietoje darbastaliai/darbiniai paviršiai ir visų prietaisų jungikliai turėtų būti pasiekiami iš sėdimos pozicijos;

25.1.2. specialiųjų poreikių asmenims pritaikytose kompiuterizuotose darbo vietose turi būti ši papildoma adaptacinė įranga: alternatyvios kompiuterio valdymo priemonės asmenims, negalintiems naudotis įprasta pele ir klaviatūra, ekrano skaitytuvas;

25.1.3. jei ugdymo patalpoje yra demonstravimo lenta, turi būti įrengtas jos apšvietimas, kurio valdymas būtų nepriklausomas nuo bendro patalpos apšvietimo valdymo;

25.1.4. priešgaisrinės ir kitos apsaugos sistemos turi turėti ir garsinį, ir vaizdinį (pvz. pavojaus atveju užsidegančios lempos ar ekranai) perspėjimą apie pavojų;

25.1.5. darbastalių ir įrangos išdėstymas ugdymo patalpoje turi būti planuojamas taip, kad patekimas į darbo vietą būtų tiesus ir lengvas (kelyje link darbo vietos nebūtų kliūčių, pvz. spintelių);

25.1.6. specialiųjų poreikių asmenims skirtos darbo vietos turi būti planuojamos ugdymo patalpos pradžioje arba kuo arčiau mokytojo stalo;

25.1.7. tarpai tarp stalų eilių arba darbastalių turi būti pakankami, kad galėtų judėti specialiosiomis judėjimo priemonėmis besinaudojantys asmenys;

25.1.8. jei pagal priemonę planuojama įrengti erdvę demonstravimui, darbo vietų išdėstymas toje patalpoje turi būti planuojamas taip, kad visiems mokiniams mokytojas ir demonstruojama medžiaga būtų gerai matoma;

25.1.9. patalpa turi būti apšviesta tolygiai, kad nekristų šešėliai, darbo paviršiai turi būti matiniai, kad nesusidarytų atspindžiai;

25.1.10. turi būti sudaryta galimybė reguliuoti/kontroliuoti patalpos apšvietimo lygį (t. y. įrengiami būvio, šviesos davikliai arba jungikliai atskiroms šviestuvų grupėms);

25.1.11. pastatuose turi būti įrengti išėjimus žymintys ženklai, atitinkantys Statybos techninių reikalavimų reglamento STR 2.01.01 (2):1999 „Esminiai statinio reikalavimai. Gaisrinė sauga“ 52.2. punkto reikalavimus, ir tualetus žymintys ženklai, atitinkantys STR 2.03.01:2001 142, 143 punktų reikalavimus.

26. Neturi būti numatyti projekto veiksmai, kurie turėtų neigiamą poveikį darnaus vystymosi principo įgyvendinimui.

27. Pagal Aprašą valstybės pagalba, kaip ji apibrėžta Sutarties dėl Europos Sąjungos veikimo (OL 2010 C 83, p. 47) 107 straipsnyje, ir de minimis pagalba, kuri atitinka 2013 m. gruodžio 18 d. Komisijos reglamento (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai (OL 2013 L 352, p. 1) nuostatas, neteikiama.

**IV SKYRIUS**

**TINKAMŲ FINANSUOTI PROJEKTO IŠLAIDŲ IR FINANSAVIMO REIKALAVIMAI**

28. Projekto išlaidos turi atitikti Projektų taisyklių VI skyriuje (pagal Aprašą Projektų taisyklių 405.2 punkte nustatytas reikalavimas išankstinėms sąskaitoms pateikti rangovo, prekių tiekėjo ar paslaugų teikėjo gautą kredito įstaigos išankstinio mokėjimo grąžinimo garantiją, laidavimo ar laidavimo draudimo dokumentą, netaikomas) ir Rekomendacijose dėl projektų išlaidų atitikties Europos Sąjungos struktūrinių fondų reikalavimams, kurios patvirtintos Žmogiškųjų išteklių plėtros veiksmų programos, Ekonomikos augimo veiksmų programos, Sanglaudos skatinimo veiksmų programos ir 2014–2020 metų Europos Sąjungos fondų investicijų veiksmų programos valdymo komitetų 2014 m. liepos 4 d. protokolu Nr. 34 (su vėlesniais pakeitimais) ir paskelbtos svetainėje [www.esinvesticijos.lt](http://www.esinvesticijos.lt), išdėstytus projekto išlaidoms taikomus reikalavimus.

29. Didžiausia galima projekto finansuojamoji dalis sudaro 92,5 proc. visų tinkamų finansuoti projekto išlaidų. Pareiškėjas ir (arba) partneris privalo prisidėti prie projekto finansavimo ne mažiau nei 7,5 proc. visų tinkamų finansuoti projekto išlaidų.

30. Pareiškėjas ir (arba) partneris savo iniciatyva ir savo ir (arba) kitų šaltinių lėšomis gali prisidėti prie projekto įgyvendinimo didesne, nei reikalaujama, lėšų suma.

31. Projekto tinkamų finansuoti išlaidų dalis, kurios nepadengia projektui skiriamo finansavimo lėšos, turi būti finansuojama iš projekto vykdytojo ir (ar) partnerio (-ių) lėšų.

32. Pagal šį Aprašą tinkamų arba netinkamų finansuoti išlaidų kategorijos yra šios:

|  |  |  |
| --- | --- | --- |
| **Išlaidų katego-rijos Nr.** | **Išlaidų kategorijos pavadinimas** | **Reikalavimai ir paaiškinimai** |
| **1.** | **Žemė** | Netinkama finansuoti |
| **2.** | **Nekilnojamasis turtas** | Netinkama finansuoti |
| **3.** | **Statyba, rekonstravimas, remontas ir kiti darbai** | Tinkamomis finansuoti laikomos išlaidos, atitinkančios Rekomendacijų dėl išlaidų atitikties 1 lentelės „Projekto biudžeto išlaidų kategorijų aprašas“ nuostatas.  Techninio projekto parengimo išlaidos, jeigu planuojama sukurti ar atnaujinti ne mažiau kaip vieną kūrybiškumą skatinančią edukacinę erdvę, pritaikant idėjas, pateiktas mokyklų edukacinių erdvių atnaujinimo (modernizavimo) projektiniuose pasiūlymuose, parengtuose įgyvendinant projektą „Bendrojo ugdymo mokyklų (progimnazijų ir pagrindinių mokyklų) modernizavimas: šiuolaikinių mokymosi erdvių kūrimas“ (Nr. 09.1.3-CPVA-V-704-01-0001), adresu [www.sac.smm.lt](http://www.sac.smm.lt).  Netinkamos finansuoti laikomos išlaidos:   1. Naujų pastatų statybos išlaidos; 2. Viešųjų erdvių, aplinkos (sklypo) tvarkymo ir su tuo susijusios išlaidos, išskyrus išlaidas, kurios būtinos ir susijusios su atnaujinto pastato tinkamu naudojimu ir kai tokių išlaidų būtinumas pagrindžiamas investicijų projekte ir jos nurodytos; 3. Techninio projekto parengimo išlaidos, jeigu nesivadovaujama projektiniais pasiūlymais, parengtais įgyvendinant projektą „Bendrojo ugdymo mokyklų (progimnazijų ir pagrindinių mokyklų) modernizavimas: šiuolaikinių mokymosi erdvių kūrimas“ (Nr. 09.1.3-CPVA-V-704-01-0001), adresu [www.sac.smm.lt](http://www.sac.smm.lt).   Projektą vykdančio personalo darbo užmokesčio išlaidoms taikoma kasmetinių atostogų išmokų fiksuotoji norma, vadovaujantis 2016 m. sausio 19 d. Lietuvos Respublikos finansų ministerijos patvirtinta Kasmetinių atostogų išmokų fiksuotųjų normų nustatymo tyrimo ataskaita“. |
| **4.** | **Įranga, įrenginiai ir kitas turtas** | Tinkamomis finansuoti laikomos išlaidos, atitinkančios Rekomendacijų dėl išlaidų atitikties 1 lentelės „Projekto biudžeto išlaidų kategorijų aprašas“ nuostatas.  Netinkamomis finansuoti tikslinių transporto priemonių pirkimo, nuomos ir finansinės nuomos (lizingo) išlaidos.  Projektą vykdančio personalo darbo užmokesčio išlaidoms taikoma kasmetinių atostogų išmokų fiksuotoji norma, vadovaujantis 2016 m. sausio 19 d. Lietuvos Respublikos finansų ministerijos patvirtinta Kasmetinių atostogų išmokų fiksuotųjų normų nustatymo tyrimo ataskaita“. |
| **5.** | **Projekto vykdymas** | Tinkama finansuoti investicinio projekto parengimo išlaidos.  Paraiškos ir projektinio pasiūlymo parengimo (pildymo) išlaidos netinkamos finansuoti.  Projektą vykdančio personalo darbo užmokesčio išlaidoms taikoma kasmetinių atostogų išmokų fiksuotoji norma, vadovaujantis 2016 m. sausio 19 d. Lietuvos Respublikos finansų ministerijos patvirtinta Kasmetinių atostogų išmokų fiksuotųjų normų nustatymo tyrimo ataskaita“. |
| **6.** | **Informavimas apie projektą** | Tinkamos finansuoti tik privalomos informavimo apie projektą priemonės pagal Projektų taisyklių 37 skirsnio 450 punktą.  Projektą vykdančio personalo darbo užmokesčio išlaidoms taikoma kasmetinių atostogų išmokų fiksuotoji norma, vadovaujantis 2016 m. sausio 19 d. Lietuvos Respublikos finansų ministerijos patvirtinta Kasmetinių atostogų išmokų fiksuotųjų normų nustatymo tyrimo ataskaita“. |
| **7.** | **Netiesioginės išlaidos ir kitos išlaidos pagal fiksuotąją projekto išlaidų normą** | Projektui taikoma fiksuotoji projekto išlaidų norma netiesioginėms išlaidoms nustatoma vadovaujantis Projektų taisyklių 10 priedu „Fiksuotosios normos taikymo netiesioginėms projekto išlaidoms apmokėti tvarkos aprašas“. |

*Lentelė pildoma vadovaujantis Biudžeto pildymo instrukcija, pateikta Rekomendacijose dėl projektų išlaidų atitikties Europos Sąjungos struktūrinių fondų reikalavimams, skelbiama adresu http://www.esinvesticijos.lt/lt/dokumentai/2014-2020-m-rekomendacijos-del-projektu-islaidu-atitikties-europos-sajungos-strukturiniu-fondu-reikalavimams.*

33. Pajamoms iš projekto veiklų, gautoms projekto įgyvendinimo metu ir projekto tęstinumo laikotarpiu, taikomi reikalavimai nustatyti Projektų taisyklių 36 skirsnyje.

34. Pagal Aprašą kryžminis finansavimas netaikomas.

35. Išlaidos, apmokamos taikant Aprašo 32 punkte nurodytas fiksuotąsias normas, turi atitikti Projektų taisyklių 35 skirsnį.

36. Projektinio pasiūlymo ir paraiškos parengimo išlaidos yra netinkamos finansuoti, išskyrus projektinio pasiūlymo priedo – investicijų projekto, parengimo/pirkimo išlaidas, jeigu šios išlaidos yra patirtos ne anksčiau kaip 2014 m. sausio 1 d. Šio priedo rengimo/pirkimo išlaidas pareiškėjas gali įtraukti į projekto biudžetą.

**V SKYRIUS**

**PARAIŠKŲ RENGIMAS, PAREIŠKĖJŲ INFORMAVIMAS, KONSULTAVIMAS, PARAIŠKŲ TEIKIMAS IR VERTINIMAS**

37. Galimi pareiškėjai iki termino, nurodyto Regionų plėtros tarybos sekretoriato kvietime teikti projektinius pasiūlymus, turi Regiono plėtros tarybos sekretoriatui raštu pateikti projektinius pasiūlymus dėl regiono projektų įgyvendinimo (toliau – projektinis pasiūlymas) pagal formą, nustatytą Regionų projektų atrankos tvarkos aprašo 1 priede, kuris skelbiamas ES struktūrinių fondų svetainėje [www.esinvesticijos.lt](http://www.esinvesticijos.lt). Kartu su projektiniu pasiūlymu galimi pareiškėjai turi pateikti:

37.1. investicijų projektą, parengtą pagal Investicijų projektų, kuriems siekiama gauti finansavimą iš ES struktūrinės paramos ir (ar) valstybės biudžeto lėšų, rengimo metodiką, kuri skelbiama ES struktūrinių fondų svetainėje [www.esinvesticijos.lt](http://www.esinvesticijos.lt), jei projektu siekiama investuoti į turtą arba infrastruktūrą, reikalingą viešosioms paslaugoms, kaip jos apibrėžtos Viešojo administravimo įstatyme, teikti, ir projektui įgyvendinti suplanuotų investicijų į nurodytus investavimo objektus išlaidų suma, išskyrus (atėmus) joms tenkantį pirkimo ir (arba) importo pridėtinės vertės mokestį ir išlaidas, kurios apmokamos supaprastintai pagal iš anksto nustatytus dydžius (fiksuotuosius įkainius, fiksuotąsias sumas arba fiksuotąsias normas), viršija 300 000 eurų. Kartu pateikiamas į elektroninę laikmeną įrašytas investicijų projektas, taip pat jo priedai – sąnaudų ir naudos analizės ir (arba) sąnaudų efektyvumo analizės rezultatų lentelės Excel formatu:

Investicijų projekte, pareiškėjas pagal vykdomų veiklų pobūdį, turi įvertinti šias projekto įgyvendinimo alternatyvas:

37.1.1. Vertinant projekto investavimo objekto tipą – esamų pastato techninių ir funkcinių savybių pagerinimas, minimaliai turi būti išnagrinėtos ir palygintos šios projekto įgyvendinimo alternatyvos:

37.1.1.1. esamo pastato techninių bei funkcinių savybių pagerinimas;

37.1.1.2. esamo pastato pardavimas ir naujo, reikalingas technines ir funkcines charakteristikas turinčio pastato įsigijimas;

37.1.1.3. įrangos įsigijimas trūkstamoms techninėms ir funkcinėms veiklos charakteristikoms užtikrinti.

37.1.2. Vertinant projekto investavimo objekto tipą – esamų pastato bendrojo ploto padidinimas, minimaliai turi būti išnagrinėtos ir palygintos šios projekto įgyvendinimo alternatyvos:

37.1.2.1. esamo pastato bendrojo ploto padidinimas;

37.1.2.2. optimizavimas;

37.1.2.3. trūkstamų patalpų nuoma / panauda.

37.1.3. Vertinant projekto investavimo objekto tipą – esamų pastatų paskirties pakeitimas, minimaliai turi būti išnagrinėtos ir palygintos šios projekto įgyvendinimo alternatyvos:

37.1.3.1. esamų pastatų paskirties pakeitimas;

37.1.3.2. trūkstamų patalpų nuoma / panauda.

37.1.3. Vertinant projekto investavimo objekto tipą – naujo nematerialiojo turto įsigijimas arba esamo nematerialiojo turto pakeitimas, minimaliai turi būti išnagrinėtos ir palygintos šios projekto įgyvendinimo alternatyvos:

37.1.3.1. naujo nematerialiojo turto įsigijimas ar esamo nematerialiojo turto pakeitimas;

37.1.3.2. nematerialiojo turto nuoma;

37.1.3.3. kooperacija.

37.1.4. Vertinant projekto investavimo objekto tipą – esamo nematerialiojo turto tobulinimas, minimaliai turi būti išnagrinėtos ir palygintos šios projekto įgyvendinimo alternatyvos:

37.1.4.1. esamo nematerialiojo turto tobulinimas;

37.1.4.2. nematerialiojo turto nuoma.

37.1.5. Vertinant projekto investavimo objekto tipą – naujų įrenginių įsigijimas arba esamų įrenginių pakeitimas, minimaliai turi būti išnagrinėtos ir palygintos šios projekto įgyvendinimo alternatyvos:

37.1.5.1. naujų įrenginių įsigijimas ar esamų įrenginių pakeitimas;

37.1.5.2. įrenginių nuoma;

37.1.5.3. kooperacija;

37.1.5.4. technologijos A įrenginių įsigijimas;

37.1.5.5. technologijos B įrenginių įsigijimas.

37.1.6. Vertinant projekto investavimo objekto tipą – esamų įrenginių tobulinimas, minimaliai turi būti išnagrinėtos ir palygintos šios projekto įgyvendinimo alternatyvos:

37.1.6.1. esamų įrenginių tobulinimas;

37.1.6.2. įrenginių nuoma.

38. Regiono plėtros taryba, Regiono plėtros tarybos sekretoriatui įvertinus projektinius pasiūlymus, priims sprendimą dėl regionų projektų sąrašo (ų) sudarymo. Į regiono projektų sąrašą gali būti įtraukti tik Projektų taisyklių 49 punkte nustatytus reikalavimus atitinkantys projektai. Pareiškėjai, kurių projektai įtraukti į regiono projektų sąrašą, įgis teisę teikti paraišką finansuoti projektą.

39. Siekdamas gauti finansavimą pareiškėjas turi užpildyti paraišką, kurios iš dalies užpildyta forma PDF formatu skelbiama ES struktūrinių fondų svetainės [www.esinvesticijos.lt](http://www.esinvesticijos.lt) skiltyje „Finansavimas/Planuojami valstybės (regionų) projektai“ prie konkretaus planuojamo projekto „Susijusių dokumentų“.

40. Pareiškėjas pildo paraišką ir kartu su Aprašo 43 punkte nurodytais priedais iki kvietimo teikti paraiškas skelbime nustatytos termino paskutinės dienos teikia ją per iš Europos Sąjungos struktūrinių fondų lėšų bendrai finansuojamų projektų duomenų mainų svetainę (toliau – DMS), o jei nėra įdiegtos DMS funkcinės galimybės – Įgyvendinančiajai institucijai raštu (kartu pateikdamas į elektroninę laikmeną įrašytą paraišką ir jos priedus) Įgyvendinančiajai institucijai Projektų taisyklių 12 skirsnyje nustatyta tvarka.

41. Jei paraiškos gali būti teikiamos per DMS, pareiškėjas prei DMS jungiasi naudodamasis Valstybės informacinių išteklių sąvaikumo platforma ir užsiregistravęs tampa DMS naudotoju.

42. Jei laikinai nėra užtikrintos DMS funkcinės galimybės ir dėl to pareiškėjai negali pateikti paraiškos ar jos priedo(ų) paskutinę paraiškų pateikimo termino dieną, Įgyvendinančioji institucija paraiškų pateikimo terminą pratęsia 7 dienų laikotarpiui ir (arba) sudaro galimybę paraiškas ar jų priedus pateikti kitu būdu bei apie tai informuoja pareiškėjus raštu/per DMS.

43. Kartu su paraiška pareiškėjas turi pateikti šiuos priedus (Aprašo 43.1-43.12 papunkčiuose nurodytų paraiškos priedų formos skelbiamos ES struktūrinių fondų svetainės www.esinvesticijos.lt skiltyje „Dokumentai“, ieškant dokumento tipo „paraiškų priedų formos“):

43.1. partnerio (-ių) deklaraciją (-as), jei projektą numatyta įgyvendinti kartu su partneriais (Partnerio deklaracijos forma integruota į pildomą paraiškos formą);

43.2. Klausimyną apie pirkimo ir (arba) importo pridėtinės vertės mokesčio tinkamumo finansuoti iš Europos Sąjungos struktūrinių fondų ir (arba) Lietuvos Respublikos biudžeto lėšų, jei pareiškėjas prašo PVM išlaidas pripažinti tinkamomis finansuoti, t. y. įtraukia šias išlaidas į projekto biudžetą;

43.3. informaciją apie iš Europos Sąjungos struktūrinių fondų lėšų bendrai finansuojamų projektų gaunamas pajamas (priedas teikiamas, kai projekto tinkamų finansuoti išlaidų suma viršija 1 mln. eurų);

43.4. dokumentai, pagrindžiantys projekto biudžeto pagrįstumą (komerciniai pasiūlymai, nuorodos į rinkoje esančias kainas“, pasirašytos sutartys, jeigu įvykdyti viešieji pirkimai);

43.5. informaciją apie projektui taikomus aplinkosauginius reikalavimus. Šis paraiškos priedas pildomas ir teikiamas kartu su paraiška visais atvejais, kai projekte planuojama ūkinė veikla gali turėti poveikį aplinkai ir ji patenka į Planuojamos ūkinės veiklos poveikio aplinkai vertinimo įstatymo taikymo sritį, ir (arba) projekto planuojama ūkinė veikla yra susijusi su „Natura 2000“ teritorijomis;

43.6. statinio ir (arba) žemės sklypo panaudos/nuomos sutartį, jei pareiškėjas projekto įgyvendinimo metu planuoja vykdyti statybos darbus, o statinys ar žemės sklypas yra naudojamas pagal panaudos/nuomos sutartį ir šio statinio ir (arba) žemės sklypo panaudos/nuomos sutartis nebuvo pateikta kartu su projektiniu pasiūlymu;

43.7. panaudos/nuomos atveju pareiškėjas turi turėti panaudos davėjo raštišką sutikimą vykdyti projekto veiklas;

43.8. viešųjų pirkimų, viršijančių tarptautinio pirkimo vertę, apibrėžtą Lietuvos Respublikos viešųjų pirkimų įstatymo 11 str., kurių prašoma finansuoti projekte suma viršija 175 000 Eur, dokumentus, jeigu tokie pirkimai yra įvykdyti;

43.9. pagrindinio projekto pirkimo, kurio prašoma finansuoti projekte suma sudaro didžiausią projekto biudžeto dalį, dokumentus, jeigu šis pirkimas teikiant projekto paraišką yra įvykdytas;

43.10. jeigu su paraiška teikiamas techninis projektas, jis teikiamas kartu su paraiška per DMS elektronine forma (PDF formatu). Jeigu DMS funkcinės galimybės nepakankamos ar laikinai neužtikrinamos, techninis projektas  elektroninėje laikmenoje (PDF formatu) teikiamas įgyvendinančiajai institucijai raštu (su lydraščiu, kuriame nurodomas paraiškos kodas, projekto pavadinimas, teikiamo dokumento pavadinimas, data ir numeris);

43.11. nuosavą įnašą pagrindžiantys dokumentai;

43.12. kartu pateikiamas į elektroninę laikmeną įrašytas investicijų projektas, taip pat jo priedai – sąnaudų ir naudos analizės ir (arba) sąnaudų efektyvumo analizės rezultatų lentelės Excel formatu, kurie nurodyti Aprašo 37.1 punkte.

44. Aprašo 43 punkte nurodyti priedai gali būti pateikti raštu. Jei priedai teikiami ne kartu su paraiška, jie turi būti pateikti iki paraiškai teikti nustatyto termino paskutinės dienos. Paraiškos pateikimo data ir laikas nustatomi pagal paskutinio pateikto priedo pateikimo datą ir laiką.

45. Paraiškų pateikimo paskutinė diena nustatoma regionų projektų sąraše, kuris skelbiamas ES struktūrinės paramos svetainėje www.esinvesticijos.lt.

46. Pareiškėjai informuojami ir konsultuojami Projektų taisyklių 5 skirsnyje nustatyta tvarka. Informacija apie konkrečius įgyvendinančiosios institucijos konsultuojančius asmenis ir jų kontaktus bus nurodyta kvietimo teikti paraiškas skelbime, paskelbtame pagal Aprašą ES struktūrinės paramos svetainėje www.esinvesticijos.lt ir (arba) Įgyvendinančiosios institucijos siunčiamame pasiūlyme teikti paraiškas pagal regionų projektų sąrašą.

47. Įgyvendinančioji institucija atlieka projekto tinkamumo finansuoti vertinimą Projektų taisyklių 14 ir 15 skirsniuose nustatyta tvarka pagal Aprašo 1 priede „Projekto tinkamumo finansuoti vertinimo lentelė“ nustatytus reikalavimus.

48. Paraiškos vertinimo metu Įgyvendinančioji institucija gali paprašyti pareiškėjo pateikti trūkstamą informaciją ir (arba) dokumentus. Pareiškėjas privalo pateikti šią informaciją ir (arba) dokumentus per Įgyvendinančiosios institucijos nustatytą terminą.

49. Paraiška atmetama neprašius pareiškėjo pateikti papildomų duomenų ar dokumentų, papildyti ar patikslinti paraiškoje pateiktos informacijos, jei:

49.1. vertinimo metu nustatyta, kad pareiškėjas ar su paraiška susiję asmenys siekė gauti konfidencialią informaciją arba neteisėtai daryti įtaką vertinimo rezultatams ar vertintojams;

49.2. paraiškoje, palyginus su projektiniu pasiūlymu dėl valstybės projekto įgyvendinimo ar valstybės projektų sąrašu, yra atlikti esminiai pakeitimai. Esminiai pakeitimais laikomi PAFT 178.1-178.4 papunkčiuose nurodyti pakeitimai.

50. Paraiškos vertinamos ne ilgiau kaip 60 dienų nuo regiono projekto paraiškos gavimo dienos.

51. Nepavykus paraiškų įvertinti per nustatytą terminą (kai paraiškų vertinimo metu reikia kreiptis į kitas institucijas, atliekama patikra projekto įgyvendinimo ir (ar) administravimo vietoje, vertinimo terminas gali būti pratęstas Įgyvendinančiosios institucijos sprendimu. Apie naują paraiškų vertinimo terminą Įgyvendinančioji institucija informuoja pareiškėjus per DMS ir (arba) raštu.

52. Paraiška atmetama dėl priežasčių, nustatytų Apraše ir (arba) Projektų taisyklių 14–16 skirsniuose, juose nustatyta tvarka. Apie paraiškos atmetimą pareiškėjas informuojamas per DMS ir (arba) raštu 3 darbo dienas nuo sprendimo dėl paraiškos atmetimo priėmimo dienos.

53. Pareiškėjas sprendimą dėl paraiškos atmetimo gali apskųsti Projektų taisyklių 43 skirsnyje nustatyta tvarka ne vėliau kaip per 14 dienų nuo tos dienos, kurią pareiškėjas sužinojo ar turėjo sužinoti apie skundžiamus Įgyvendinančiosios institucijos veiksmus ar neveikimą.

54. Įgyvendinančiajai institucijai baigus paraiškų vertinimą, sprendimą dėl projekto finansavimo arba nefinansavimo priima Ministerija Projektų taisyklių 17 skirsnyje nustatyta tvarka.

55. Ministerijai priėmus sprendimą finansuoti projektą, Įgyvendinančioji institucija per 3 darbo dienas nuo šio sprendimo gavimo dienos per DMS ir (arba) raštu pateikia šį sprendimą pareiškėjams.

56. Pagal Aprašą finansuojamiems projektams įgyvendinti bus sudaromos dvišalės projektų sutartys tarp pareiškėjų ir Įgyvendinančiosios institucijos.

57. Ministerijai priėmus sprendimą dėl projekto finansavimo, Įgyvendinančioji institucija Projektų taisyklių 18 skirsnyje nustatyta tvarka pagal Projektų taisyklių 4 priede nustatytą formą parengia ir pateikia pareiškėjui projekto sutarties projektą ir nurodo pasiūlymo pasirašyti projekto sutartį galiojimo terminą. Pareiškėjui per Įgyvendinančiosios institucijos nustatytą pasiūlymo galiojimo terminą nepasirašius sutarties, pasiūlymas pasirašyti sutartį netenka galios. Pareiškėjas turi teisę kreiptis į Įgyvendinančiąją instituciją su prašymu dėl objektyvių priežasčių, nepriklausančių nuo pareiškėjo, pakeisti sutarties pasirašymo terminą.

58. Projekto sutarties originalas gali būti rengiamas ir teikiamas:

58.1. kaip pasirašytas popierinis dokumentas arba

58.2. kaip elektroninis dokumentas, pasirašytas elektroniniu parašu, priklausomai nuo to, kokią šio dokumentų formą pasirenka projekto vykdytojas.

**VI SKYRIUS**

**PROJEKTŲ ĮGYVENDINIMO REIKALAVIMAI**

59. Projektas įgyvendinamas pagal projekto sutartyje, Apraše ir Projektų taisyklėse nustatytus reikalavimus.

60. Projekto vykdytojas turi apdrausti projekto įgyvendinimui skirtą ilgalaikį materialųjį turtą, kuris įsigytas ar sukurtas iš projektui skirto finansavimo lėšų, maksimaliu turto atkuriamosios vertės draudimu nuo visų galimų rizikos atvejų. Turtas turi būti apdraustas projekto įgyvendinimo laikotarpiui nuo tada, kai yra sukuriamas ar įsigyjamas. Draudiminio įvykio atveju projekto vykdytojas turi atkurti prarastą turtą, taip pat turi užtikrinti, kad tokio įsipareigojimo laikytųsi ir partneris (-iai).

61. 5 metus po projekto finansavimo pabaigos turi būti užtikrintas investicijų tęstinumas Projektų taisyklių 27 skirsnyje nustatyta tvarka.

62. Projekto sutartyje nustatomi terminai iki kada projekto vykdytojas turi pasirašyti projekto pirkimo, kurio planuojamos pirkimo sutarties vertė, finansuojama projekto lėšomis, yra didžiausia projekte.

63. Projekto sutartyje nustatomas privalomas finansinis projekto lėšų įsisavinimo spartos rodiklis, t. y., nurodoma privaloma įsisavinti procentinė lėšų dalis nuo visų projektui įgyvendinti skirtų projekto finansavimo lėšų per 12 mėnesių nuo projekto sutarties pasirašymo dienos.

64. Jeigu projekto vykdytojas nevykdo Aprašo 62, 63 punktuose nustatytų reikalavimų, įgyvendinančioji institucija, suderinusi su Ministerija, turi teisę vienašališkai nutraukti projekto sutartį.

65. Tais atvejais, kai projekto įgyvendinimo metu planuojama neformaliojo ugdymo veiklai pritaikyti kitos paskirties pastatą, iki projekto įgyvendinimo pabaigos turi būti pakeista pastato paskirtis ir įregistruota Nekilnojamojo turto registre, pvz. nenaudojamas kultūros namų pastatas pritaikomas vasaros stovyklos veiklai.

**VII SKYRIUS**

**APRAŠO KEITIMO TVARKA**

66. Aprašo keitimo tvarka nustatyta Projektų taisyklių 11 skirsnyje.

67. Jei Aprašas keičiamas jau atrinkus projektus, šie pakeitimai, nepažeidžiant lygiateisiškumo principo, taikomi ir įgyvendinamiems projektams Projektų taisyklių 91 punkte nustatytais atvejais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_